31995D0173
L 116/41
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 7 март 1995 година
относно определяне на специални условия, регулиращи вноса на рибни продукти и продукти от аквакултури с произход от Перу
(текст от значение за ЕИП)
(95/173/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/493/ЕИО на Съвета от 22 юли 1991 г. за определяне на здравните изисквания за производството и пускането на пазара на рибни продукти (1), последно изменена с Акта за присъединяване на Австрия, Финландия и Швеция, и по-специално член 11 от нея,
като има предвид, че група експерти на Комисията посети Перу, за да провери условията за производство, складиране и експедиране на рибни продукти, предназначени за Общността;
като има предвид, че разпоредбите на перуанското законодателство по отношение на здравните проверки и контрола на рибните продукти могат да се считат за еквивалентни на тези, определени с Директива 91/493/ЕИО;
като има предвид, че Ministerio de Salud, Dirección General du Salud Ambiental (Digesa) в Перу има капацитета да проверява ефективно прилагането на действащото законодателство;
като има предвид, че процедурата за издаване на здравен сертификат, посочена в член 11, параграф 4, буква а) от Директива 91/493/ЕИО, трябва да включва и определянето на образец за сертификат, минималните изисквания по отношение на езика/езиците, на който/които се изготвя/т въпросният сертификат и квалификацията на лицето, оправомощено да го подписва;
като има предвид, че съгласно член 11, параграф 4, буква б) от Директива 91/493/ЕИО върху опаковката на рибните продукти трябва да има маркировка, указваща името на третата страна и номера на одобрението на предприятието, от което те произхождат;
като има предвид, че съгласно член 11, параграф 4, буква в) от Директива 91/493/ЕИО се изготвя списък на одобрените предприятия; като има предвид, че този списък се изготвя въз основа на съобщение, изпратено на Комисията от Digesa; като има предвид, че следователно Digesa трябва да гарантира спазването на разпоредбите, предвидени за тази цел в член 11, параграф 4 от Директива 91/493/ЕИО;
като има предвид, че Digesa официално даде уверения, че са спазени правилата от глава V от приложението към Директива 91/493/ЕИО, както и изискванията, еквивалентни на тези, които са установени във въпросната директива за одобряване на предприятията;
като има предвид, че мерките, предвидени в настоящото решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ
Член 1
Ministerio de Salud, Dirección General du Salud Ambiental (Digesa) е компетентният орган в Перу за проверка и удостоверяване, че рибните продукти и продуктите от аквакултури отговарят на изискванията на Директива 91/493/ЕИО.
Член 2
Рибните продукти и продуктите от аквакултури с произход от Перу трябва да отговарят на следните условия:
1.
Всяка пратка трябва да бъде придружена от номериран здравен сертификат в оригинал, надлежно попълнен, с дата и подпис, състоящ се само от един лист, съгласно образеца от приложение А.
2.
Продуктите трябва да произхождат от одобрени предприятия, изброени в приложение Б.
3.
С изключение на замразените рибни продукти в насипно състояние, предназначени за производството на консерви, думата „ПЕРУ“ и номерът на одобрение на предприятието, от което произхождат продуктите, трябва да са обозначени с неизличими букви на всяка опаковка.
Член 3
1. Сертификатите, посочени в член 2, точка 1, трябва да се изготвят най-малко на един от официалните езици на държавата-членка, в която се извършват проверките.
2. В сертификатите трябва да фигурира името, длъжността и подписът на представител на Digesa, както и официалният печат на дирекцията, като всичко това е в цвят, различен от този на останалия текст.
Член 4
Настоящото решение се прилага от 1 февруари 1995 г.
Член 5
Адресати на настоящото решение са държавите-членки.
Съставено в Брюксел на 7 март 1995 година.